Marianne Jelved (RV), 2002-04-04:
Det fremgår af lovforslaget, at det er regeringens opfattelse: »at også de frie grundskoler skal forberede eleverne til at leve i et samfund med frihed og folkestyre.«
Ja, det har det altid været, og det er det stadig væk, for vi lever i et samfund med frihed og folkestyre, der netop sikrer den frihed, at forældre kan oprette deres egen skole. Det slås fast i grundloven, at der er undervisningspligt i Danmark og altså ikke skolepligt.
Vi har skolefrihed.
Den skolefrihed antastes af det lovforslag, vi behandler nu.
Folkeskolen er efter Det Radikale Venstres opfattelse en af de vigtigste kulturinstitutioner, vi har.
Så bygger folkeskolen også på nogle fælles værdier, fælles formål, som lærerne er forpligtet af i et samarbejde med forældrene.
Enhver i denne sal ved, hvordan hvert et ord i folkeskolens formål er vejet på en guldvægt, fordi formålet med skolen er forpligtende.
Og det er netop derfor, at vi har skolefrihed i Danmark.
Det er det centrale, at forældre kan vælge en anden skole, en fri skole kalder vi det endda.
Grundlovens § 76 sikrer den ret, og jeg skal ikke citere fra den, den er endog citeret i bemærkningerne til lovforslaget.
Det er altså en grundlovssikret ret, at vi ikke har skolepligt i Danmark, og derfor har vi en gammel dansk meget, meget central tradition for frie skoler.
Det er også i den
ånd og sikret ved grundloven, at det er forældrene, der har ansvar for at sikre en undervisning, der kan stå mål med, hvad der almindeligvis kræves i folkeskolen.
Det vil sige, at forældrekredse med andre værdier, holdninger og ønsker til undervisningen end den, folkeskolen kan og skal give, kan danne deres egen skole.
Den ret vil Det Radikale Venstre forsvare.
Men det er også klart, at den frihed ikke omfatter friheden til at undervise børn på en måde, der strider mod grundloven, demokratiet eller et samfund, der har frihed og folkestyre.
Det er en fuldstændig banalitet.
Det er ikke engang noget, der har været grundlag for at diskutere i tidernes morgen.
Det er forudsætningen for den frie skole, at det er under det ansvar.
Det er en frihed, der bygger på ansvar for, at undervisningen respekterer de demokratiske spilleregler og frihedsrettigheder, og at børnene rustes til uddannelse og arbejdsmarked, nøjagtig som det er regeringens hensigt, jf. lovforslaget, og derfor føres der tilsyn med de frie skoler. Det Radikale Venstre vil gerne drøfte de problemer, der kan være i forbindelse med de etniske, frie skoler.
Vi vil gerne drøfte tilsynet, omfanget af tilsynet osv. med ministeren.
Vi havde egentlig forventet at blive indkaldt til en drøftelse af det på baggrund af den undersøgelse af, hvordan tilsynet praktiseres i virkelighedens verden, som blev sat i gang under den tidligere regering, og som refereres i lovforslagets bemærkninger.
Det finder vi er en antastelse af retten for forældrene til at vælge en fri skole.
Den definition, som regeringen anlægger i lovforslaget, af, hvad det vil sige at stå mål med det, der almindeligvis kræves i folkeskolen, sker ved at udvide fagrækken, som skal være specificeret, så det fremgår, at der også undervises i historie og samfundsfag.
Noget af det, der har været det mest centrale for den frie skole, er, at den har integreret på en helt anden måde, end folkeskolen.
Og det vil sige, at den frie skole nu skal indrette en timeplan, som kommer til at ligne folkeskolens.
Det beder jeg meget, meget stærkt Venstre om at overveje, og jeg indrømmer, at Venstre i denne sammenhæng er det parti, jeg bedst kan appellere til, ud over de partier, der i forvejen har det samme synspunkt, som jeg gør rede for her.
Vi vil meget gerne drøfte en styrkelse af tilsynet også med henblik på at løse den udfordring, som klart er en af hovedbegrundelserne for lovforslaget, nemlig problemerne med de etniske frie skolers muligheder for at leve op til det, der svarer til folkeskolens mål.
Med den appel beder jeg om, at fronterne ikke bliver låst fast i dag.